又和并寄楊樂道十二韻
作者：司馬光
朝代：宋

paragraphs: 聖主樂忠諫，曲從如轉圜。
玉色粹陽春，至仁生自然。
所慚羣臣愚，無以稱開延。
賤生何爲者，側足青規前。
頑石不可鍊，安能補高天。
狂簡昧大體，所依官長賢。
有如驂之靷，左右隨周旋。
庶幾助山甫，衮職無尤愆。
緬思老成人，阻親函丈筵。
豈不寸心勞，動爲纒徽牽。
何當執壽巵，跪起得差肩。
相顧藐無期，瞻望徒悁悁。